Jouko Jääskeläinen

Jouko Tapani Jääskeläinen (s. 18. maaliskuuta 1952 Anjala) on suomalainen Suomen Kristillisdemokraatteja edustava poliitikko ja entinen kansanedustaja. Jääskeläinen nousi eduskuntaan ensi kerran vuonna 1991.
Jääskeläinen on myös Suomen evankelis-luterilaisen kirkon Helsingin hiippakunnan maallikkoedustaja kirkolliskokouksessa.
Opinnot.
Jääskeläinen on koulutukseltaan valtiotieteiden tohtori. Hän valmistui ylioppilaaksi vuonna 1971, yhteiskuntatieteiden maisteriksi Tampereen yliopistosta vuonna 1978 ja valtiotieteiden lisensiaatiksi Helsingin yliopistosta vuonna 2006. Hän väitteli tohtoriksi vuonna 2008, aineenaan yleinen valtio-oppi, väitöskirjalla "Yhteisöllisyys juutalaisessa kansallisuusajattelussa ja Israelin valtion itsenäisyysjulistuksessa".
Ura.
Puoluetyö.
Jääskeläinen tuli mukaan silloisen Suomen Kristillisen Liiton toimintaan Kouvolassa ja Tampereella 1970-luvulla. Hän toimi puolueen Pohjois-Hämeen piirin piirisihteerinä vuodet 1977–1980 ja puolueen kunnallis- ja tiedotussihteerinä vuodet 1980–1982. Vuonna 1983 Jääskeläinen aloitti kristillisten puoluesihteerinä puheenjohtajaksi valitun Esko Almgrenin jälkeen ja hän toimi tehtävässä vuoteen 1996, jolloin hän hävisi puoluesihteerivaalin Milla Kalliomaalle. Hän toimi KD:n puoluevaltuuston puheenjohtajana vuodesta 2007 kesään 2015 asti.
Kunnallispolitiikka.
Kunnallispoliittisella tasolla Jääskeläinen on toiminut Vantaan kaupunginvaltuuston jäsenenä vuodesta 1989. Hän putosi valtuustosta kuntavaaleissa 2025. Vuonna 2022 hänet valittiin Vantaan–Keravan hyvinvointialueen valtuustoon.
Eduskuntatyö.
Eduskuntaan Jääskeläinen valittiin ensimmäisen kerran eduskuntavaaleissa 1991 Uudenmaan läänin vaalipiiristä. Hänet valittiin jatkamaan kansanedustajana vaaleissa 1995 ja vaaleissa 1999, mutta vaaleissa 2003 hän putosi eduskunnasta jäätyään neljän puolueen vaaliliiton listalla kolmanneksi, eduskuntaan valitun perussuomalaisten Timo Soinin ja varasijalle jääneen puoluetoverinsa Antero Laukkasen jälkeen. Vuoden 2011 eduskuntavaaleissa Jääskeläinen tuli jälleen valituksi kristillisdemokraattien kansanedustajaksi. Hän oli ehdolla myös vaaleissa 2015, mutta jäi varasijalle Antero Laukkasen tultua valituksi. Eduskunnassa ollessaan Jääskeläinen toimi varsinaisena jäsenenä seitsemässä eri valiokunnassa, vuodet 1991–1994 ympäristövaliokunnassa, 1991–1995 talousvaliokunnassa, 1994–1995 ja 2011–2015 valtiovarainvaliokunnassa, 1995–2003 suuressa valiokunnassa, 1996–1997 lakivaliokunnassa, 1997–1998 sivistysvaliokunnassa ja vuodet 1999–2003 perustuslakivaliokunnassa. Hän toimi puolueensa eduskuntaryhmän puheenjohtajana vuodesta 1997 vuoteen 2003. 
EU-vaaliehdokkuus.
Jääskeläinen oli ehdokkaana vuosien 2004 ja 2014 EU-vaaleissa tulematta valituksi.
Muut luottamustoimet.
Jääskeläinen on Suomen evankelisluterilaisen kirkon kirkolliskokouksen jäsen vuodesta 2016 ja sen lakivaliokunnan jäsen 2016-2023 sekä tämän valiokunnan varapuheenjohtaja 2020-2023. Hän on perustevaliokunnan jäsen vuodesta 2024. Hän on kutsuttu jäsen European Academy of Sciences and Arts -järjestössä.
Jääskeläinen on toiminut myös Suomen Israel-ystävyystoimikunnan puheenjohtajana ja Kansanlähetyksen Helsingin piirin osa-aikaisena piirijohtajana sekä Suomen Kansanlähetyksen talousjohtajana.
Yksityiselämä.
Jääskeläinen on ollut naimisissa vuodesta 1983 ja hänellä on puolisonsa kanssa kolme lasta, vuosina 1984 ja 1986 syntyneet tyttäret sekä vuonna 1988 syntynyt poika sekä neljä lastenlasta.